b'\n_START_ARTICLE_\nEp\xc3\xa4varma kohtalo\n_START_SECTION_\nJuoni\n_START_PARAGRAPH_\nEp\xc3\xa4varma kohtalo kertoo elegantista yl\xc3\xa4luokkaan kuuluvasta newyorkilaisesta avioparista, jonka onnen tuhoaa viettelev\xc3\xa4 malli. T\xc3\xa4m\xc3\xa4 johtaa juonitteluihin ja lopulta murhaan...\n_START_SECTION_\nTuotanto\n_START_PARAGRAPH_\nTuotantoyhti\xc3\xb6 MGM osti Marcia Davenportin romaanin elokuvaoikeudet 200 000 dollarilla vuonna 1947. Elokuvan esituotannon aikana muun muassa Greer Garsonia, Fred MacMurrayta, Claudette Colbertia, Arlene Dahlia ja Mary Astoria harkittiin p\xc3\xa4\xc3\xa4osiin._NEWLINE_Ep\xc3\xa4varma kohtalo kuvattiin l\xc3\xa4hinn\xc3\xa4 New Yorkin Manhattanilla v\xc3\xa4h\xc3\xa4n yli 1,7 miljoonan dollarin budjetilla. Elokuvan kuvaukset olivat alkaneet 11. hein\xc3\xa4kuuta ja p\xc3\xa4\xc3\xa4ttyneet elokuun puolessa v\xc3\xa4liss\xc3\xa4 1949._NEWLINE_Ep\xc3\xa4varma kohtalo j\xc3\xa4i Gale Sondergaardin viimeiseksi elokuvaksi kahdeksikymmeneksi vuodeksi; h\xc3\xa4n teki seuraavan elokuvansa vasta vuonna 1969. Syyn\xc3\xa4 oli Sondergaardin ja h\xc3\xa4nen aviomiehens\xc3\xa4 Hollywoodin mustalle listalle joutuminen.\n_START_SECTION_\nJulkaisu ja vastaanotto\n_START_PARAGRAPH_\nEp\xc3\xa4varma kohtalo sai Yhdysvaltain ensi-iltansa New Yorkissa 22. joulukuuta vuonna 1949, ja maanlaajuiseen teatterilevitykseen elokuva p\xc3\xa4\xc3\xa4si 10. helmikuuta 1950. Suomessa elokuva sai ensi-iltansa 8. kes\xc3\xa4kuuta vuonna 1951. MGM:n merkint\xc3\xb6jen mukaan Ep\xc3\xa4varma kohtalo tuotti yhteens\xc3\xa4 2 540 000 dollaria kotimaan ja ulkomaiden teatterilevityksiss\xc3\xa4. MGM sai voittoa 31 000 dollarin verran._NEWLINE_Ep\xc3\xa4varma kohtalo julkaistiin Yhdysvalloissa ensimm\xc3\xa4isen kerran VHS:n\xc3\xa4 vuonna 1991. Warner Home Video julkaisi elokuvan DVD:n\xc3\xa4 Yhdysvalloissa 30. lokakuuta vuonna 2007 omana julkaisunaan, mutta my\xc3\xb6s osana The Barbara Stanwyck Signature Collection -kokoelmaa.'